תלונה על גניבה ותקיפה הוגשה אתמול (שלישי) נגד אייל גולן ונגד נהגו. "הנהג חטף לי את הטלפון ושניהם דחפו אותי ארצה", סיפר ל"הארץ" המתלונן ערן ורד, שהיום (רביעי) הגיש נגד הזמר תלונה נוספת — על חדירה למכשירו והתחזות, שכן בזמן שהטלפון לא ברשותו נשלחו ממנו הודעות.

ראשית התקרית ארעה אתמול כשורד, בן 49 מתל אביב, נתקל בגולן והחל להטיח בו האשמות. "פתחתי עליו מצלמה והטחתי בו שהוא פדופיל ושאבא שלו זנאי — זה גרם לו ולנהגו לאבד את העשתונות". בשלב הבא, לפי ורד, הנהג חטף את המכשיר מידו, ויחד עם גולן הפילו ארצה, ואז השניים נסעו מהמקום.

היום גילה ורד כי כמה ממכריו קיבלו הודעות וואטסאפ מהנייד שלו, כשזה לא ברשותו. הם התבקשו בהן לשלוח חבילה לכתובת לא ברורה. "הם שלחו לכעשרה אנשי קשר שלי בוווטסאפ", סיפר ורד. "איכשהו הוא הצליח לחדור לי לטלפון הנעול". בתגובה לגילוי הגיש כאמור את התלונה הנוספת.

מטעמו של גולן (משרד "ליאם הפקות") מסרו כי הם אינם מתייחסים כרגע לתלונה הרשמית, וכי הם "לא מגיבים על שמועות".